Onsdag er begyndt med dis og tåge i det meste af landet. Meteorologisk set kalder man det tåge, når sigtbarheden er under 1000 meter. Ovenstående observationer viser derfor, at der er meteorologisk tåge i hele den sydvestlige del af landet, og særligt når sigtbarheden er under 200 meter, er tågen generende for trafikken. Samtidig er vejbanerne på Fyn, Sydsjælland og Lolland under frysepunktet, så ekstra varsomhed i trafikken er nødvendigt. Både Fyns og Syd- og Sønderjyllands Politi advarer mod glatte veje og tåge i morgentrafikken. Tågen vil fortsætte med at genere frem til sidst på formiddagen, hvor sigtbarheden efterhånden bliver bedre. Man skal dog ikke forvente opklaring og fuld solskin, men snarere at skydækket i løbet af dagen løfter sig, så der bliver "højere til loftet". På Bornholm ventes solen at bryde igennem, og det kan også ske andre steder, men de fleste steder vil eftermiddagen fortsætte med at være grå. Termometrene når op mellem 3 og 7 grader, og vinden bliver let til jævn fra syd.

Referat:
Onsdag bliver sidste dag i denne omgang med tørvejr.